ทุนสำรองประเทศลดลง 100 ล้านเหรียญสหรัฐ
ธปท.ทุนสำรองประเทศลดลงเล็กน้อย 100 ล้านเหรียญสหรัฐ อยู่ที่ระดับ 1.791 แสนล้านเหรียญสหรัฐ คาดลดตามแนวโน้มเงินบาทมีเสถียรภาพ
8 มี.ค. 2556

ธปท.ทุนสำรองประเทศลดลงเล็กน้อย 100 ล้านเหรียญสหรัฐ อยู่ที่ระดับ 1.791 แสนล้านเหรียญสหรัฐ คาดลดตามแนวโน้มเงินบาทมีเสถียรภาพ
ธนาคารแห่งประเทศไทย(ธปท.) รายงานฐานะเงินทุนสำรองระหว่างประเทศ ณ วันที่ 1 มี.ค. ปีนี้ ว่า อยู่ที่ระดับ 1.791 แสนล้านเหรียญสหรัฐ หรือประมาณ 5.328 ล้านล้านบาท ลดลง 100 ล้านเหรียญสหรัฐ หรือประมาณ 2,973 ล้านบาท หากคิดอัตราแลกเปลี่ยนปัจจุบันที่ระดับ 29.73 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.792 แสนล้านเหรียญสหรัฐ หรือประมาณ 5.347 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward ) อยู่ที่ระดับ 2.28 หมื่นล้านเหรียญสหรัฐ ลดลง 600 ล้านเหรียญสหรัฐ จากสัปดาห์ก่อนที่ระดับ 2.34 หมื่นล้านเหรียญสหรัฐ  ส่งผลให้ทุนสำรองระหว่างประเทศสุทธิ ซึ่งรวมทุนสำรองฯในปัจจุบันและForward แล้วอยู่ที่ระดับ 2.019 แสนล้านเหรียญสหรัฐ
ทั้งนี้ คาดว่าสาเหตุที่ทุนสำรองฯลดลงต่อเนื่อง เป็นผลจากธปท.ทยอยลดการแทรกแซงค่าเงินบาทลงอย่างต่อเนื่อง หลังเงินบาทเคลื่อนไหวค่อนข้างมีเสถียรภาพไม่ผันผวนมากนัก โดยสัปดาห์นี้เคลื่อนไหวอยู่ที่ระดับ 29.70 -29.80 บาทต่อเหรียญสหรัฐ แม้จะปรับแข็งค่าขึ้นบ้างแต่ก็ไปในทิศทางเดียวกับสกุลเงินในภูมิภาค ทำให้การแทรกแซงผ่านการซื้อเงินเหรียญสหรัฐในตลาดส่งมอบทันที(Spot) เพื่อเก็บเงินเหรียญสหรัฐเข้าเก็บในทุนสำรอง รวมถึงการทำForward ลดลงตลอด ซึ่งการลดแทรกแซงค่าเงินบาทช่วยให้งบดุลของธปท.ไม่มีผลขาดทุนสะสมเพิ่มขึ้น จากปัจจุบันอยู่ที่ 5.3 แสนล้านบาท
ขณะที่ ฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ธปท. ปัจจุบันอยู่ที่ 1.414 ล้านล้านบาท ลดลงเล็กน้อยจากสัปดาห์ก่อนหน้าที่ 1.441 ล้านล้านบาท แต่ปริมาณเงินยังอยู่ในระดับปกติสอดคล้องกับการขยายตัวของเศรษฐกิจประเทศ